American Federation of Labor
Store norske leksikon,Samfunn,Arbeid og velferd,Arbeidsliv,Arbeidslivsorganisasjoner
American Federation of Labor var en sammenslutning av fagforeninger i USA og Canada, virksom fra 1881 til sammenslåingen med Congress of Industrial Organizations (CIO) til American Federation of Labor and Congress of Industrial Organizations (AFL-CIO) i 1955.
AFL ble stiftet 1881 i Pittsburgh av Samuel Gompers med tilslutning fra faglærte arbeidere. Organisasjonens mål var å oppnå høyere lønn og kortere arbeidstid for medlemmene, ikke ved direkte deltagelse i politikken, men ved forhandlinger med arbeidsgiverne. AFL kom derfor til å stå utenfor partipolitikken, men gjorde sine synspunkter gjeldende overfor hver enkelt kongressrepresentant. AFL fikk gjennomført åttetimers dag for statsfunksjonærer og forbud mot barnearbeid.Organisasjonens begrensning av medlemskapet til faglærte gjorde den lite skikket som basis for en politisk arbeiderbevegelse. Forsøk på å danne en arbeidstakerorganisasjon uten fagskille møtte store vanskeligheter, inntil John Lewis i 1935 brøt ut av AFL med kullgruvearbeiderne og dannet Committee for Industrial Organization, senere kalt Congress of Industrial Organizations (CIO). Først i 1955 opphørte splittelsen i amerikansk fagbevegelse ved sammenslutningen av de to organisasjonene. Den nye organisasjonen tok navnet American Federation of Labor and Congress of Industrial Organizations (AFL-CIO). Les mer i Store norske leksikon fagforeninger Økonomi og næringsliv i USA USAs historie